Aardklop: Amanda Strydom op haar beste | Maroela Media
Kabaret-koningin Amanda Strydom het eintlik geen bekendstelling nodig nie. Dié sangeres is reeds vir ongeveer 40 jaar in die bedryf en het haarself gevestig as geloofwaardige kunstenaar met die skryf van haar eerste liedjie, "Ek loop die pad", wat in 1979 bekendgestel is.
Vanjaar was haar Kanna-benoemde produksie "Die hele boksemdaais" by Aardklop te sien, wat uit 'n samestelling van 36 jaar se musiek bestaan. Volgens Amanda was dit 'n gesukkel om liedjies te kies.
"Dit was seker die moeilikste ding wat ek in my lewe moes saamstel, want hoe kies jy uit 36 jaar se vertonings en 'n repertoire van nege albums?" Luister gerus hier na die volledige onderhoud wat Maroela Media vroeër vanjaar met Amanda gevoer het.
"Die hele boksemdaais" is 'n rou en eerlike vertoning en vertel van 'n mens wat haarself goed ken. Amanda gesels gemaklik oor die ouderdom, siekte, vriendskap en die dood. Sy word begelei deur Coenraad Rall, of soos sy hom noem, "die wind onder haar vlerke".
Mens is geneig om Amanda in 'n boksie genaamd "sangeres" te plaas, maar in dié vertoning word jy weer herinner aan watter ongelooflike aktrise sy is. Met 'n skreeusnaakse skets waar Annetjie 'n afsêbrief aan Ampie skryf, wys Amanda hoe veelsydig sy eintlik is. Dié skets was blykbaar een van Hennie Aucamp, wat sy as haar mentor en die "vader van Afrikaanse kabaret" beskou, se gunstelinge.
Amanda gesels oor haar vriendskap met Ralph Rabie (Johannes Kerkorrel) en hoe sy dood haar geraak het. Sy praat (met baie eerlikheid) oor haar eie stryd as bipolêre lyer, asook haar eie verganklikheid en die "ou-word" proses.
Met bekende liedjies soos "Vrou by die spieël", "My kamer" en "Slippers van satyn" sal lojale aanhangers nie teleurgestel wees nie, maar mense wat glad nie haar werk ken nie moet veral hierdie vertoning bywoon, want hierdie is Amanda Strydom op haar beste. Sy is skerp en laat mens maklik lag, en elke lied bring mens in vervoering en word met soveel deernis oorgedra, dat jy nie kan help om weggevoer te word nie.